জয়পুরহাটে শিক্ষক পেটানোর মামলায় বিদ্যালয় সভাপতি গ্রেফতার | 354273| Bangladesh Pratidin|
/ জয়পুরহাটে শিক্ষক পেটানোর মামলায় বিদ্যালয় সভাপতি গ্রেফতার
প্রকাশ : ১৯ আগস্ট, ২০১৮ ১৮:০০ অনলাইন ভার্সন
জয়পুরহাটের আক্কেলপুর উপজেলার শ্রীকৃষ্টপুর সরকারি প্রাথমিক বিদ্যালয়ে শিক্ষার্থীদের সামনে শিক্ষককে লাঠি দিয়ে পিটিয়ে গুরুতর জখম করার মামলায় স্কুলের ম্যানেজিং কমিটির সভাপতি জয়নাল আবেদীনকে গ্রেফতার করেছে পুলিশ। রবিবার দুপুরে তাকে গ্রেফতার করা হয়।
আহত ভারপ্রাপ্ত প্রধান শিক্ষক শওকত আনোয়ার আক্কেলপুর উপজেলা স্বাস্থ্য কমপ্লেক্সে ভর্তি রয়েছেন।
আক্কেলপুর থানার ইন্সপেক্টর মুনিরুল হক জানান, সরকারি বরাদ্দের টাকা দিয়ে স্কুল শিক্ষার্থীদের টিফিন বক্স কিনে দেওয়ার অপরাধে গত শনিবার বিকেল পৌনে ৪টার দিকে ওই শিক্ষককে পিটিয়ে আহত করে আটকে রাখেন জয়নাল আবেদীন। পরে অভিভাবক ও স্থানীয়রা রাতেই শিক্ষককে সভাপতির হাত থেকে উদ্ধার করে আক্কেলপুর উপজেলা স্বাস্থ্য কমপ্লেক্সে ভর্তি করে। এ ঘটনায় আহত শিক্ষকের স্ত্রী বাদী হয়ে আক্কেলপুর থানায় মামলা করলে পুলিশ অভিযুক্ত সভাপতিকে গ্রেফতার করে আদালতে পাঠিয়ে দেয়।